คอนโดราคาพุ่ง
แบงก์ลั่นรายได้ต่ำแสนอดซื้อผังเมืองทำแพงเป็นยูนิตละ5ล.
29 มี.ค. 2555

แบงก์ลั่นรายได้ต่ำแสนอดซื้อผังเมืองทำแพงเป็นยูนิตละ5ล.
แบงก์ชี้อีก 6 เดือน คนรายได้ต่ำกว่าแสนหมดสิทธิซื้อคอนโด คาดผังเมืองใหม่ดันราคาขยับจาก 2-3 ล้านบาท เป็น 5 ล้านบาทต่อยูนิต 
นายชาติชาย พยุหนาวีชัย รองกรรมการผู้จัดการ ธนาคารกสิกรไทย กล่าวว่า ร่างผังเมืองฉบับใหม่ที่คาดว่าจะมีผลบังคับใช้ในปีหน้า ซึ่งกำหนดให้การสร้างอาคารสูงจะต้องอยู่ในพื้นที่ที่มีหน้ากว้างถนนไม่ต่ำกว่า 16 เมตร จะมีผลให้ราคาคอนโดมิเนียมทั้งโครงการเก่าและใหม่มีราคาสูงขึ้นจาก 2-3 ล้านบาท เป็น 5 ล้านบาทต่อยูนิต จะทำให้ผู้ที่ต้องการขอสินเชื่อเพื่อซื้อคอนโด มิเนียมในระยะต่อไปจะต้องมีรายได้ไม่ต่ำกว่า 1 แสนบาทต่อเดือน




 
“ผังเมืองใหม่จะทำให้การก่อสร้างตึกสูงต้องอยู่ริมถนนใหญ่เท่านั้น ซึ่งกลุ่มที่จะมีทุนซื้อที่ดินดังกล่าวได้มีเพียงผู้ประกอบการรายใหญ่ ขณะที่รายกลางและรายเล็กจะสู้ต้นทุนไม่ไหว ผู้ซื้อคอนโดต้องเป็นกลุ่มคนมีฐานะ คนมีรายได้ 2-5 หมื่นบาทจะไม่สามารถซื้อได้ ซึ่งหากคนกลุ่มนี้มีแผนจะซื้อคอนโดควรซื้อภายใน 6 เดือนนี้ ซึ่งยังเป็นช่วงที่มีซัพพลายเดิมเหลืออยู่ ก่อนจะมีการปรับราคา” นายชาติชาย กล่าว
ทั้งนี้ สำหรับผลกระทบในเชิงมูลค่าหลักประกันของธนาคารเชื่อว่าจะมีไม่มาก เนื่องจากปัจจุบันผู้ประกอบการไม่นิยมซื้อที่ดินสะสมไว้ในอดีต แต่จะใช้วิธีซื้อและสร้างทันทีมากกว่า ส่วนที่ดินที่ยังไม่มีการพัฒนาก็คาดว่าผู้ประกอบการจะมีการเร่งขอใบอนุญาตและก่อสร้างโครงการให้ทันก่อนที่กฎหมายจะบังคับใช้ ขณะที่โครงการเดิมที่ก่อสร้างไปแล้วธนาคารก็จะได้ประโยชน์จากมูลค่าหลักประกันที่เพิ่มขึ้น
อย่างไรก็ตาม ธนาคารอาจได้รับผลกระทบบ้างในเชิงการพิจารณาปล่อยสินเชื่อโครงการเนื่องจากติดข้อจำกัดด้านทำเล ทำให้สัดส่วนสินเชื่อแนวสูงในอนาคตมีแนวโน้มปรับตัวลดลงจาก 50% มาอยู่ที่ 30% ของฐานสินเชื่อที่อยู่อาศัยรวม เนื่องจาก หากต้องย้ายออกไปอยู่แถบชานเมือง คนจะหันมาสนใจตลาดทาวน์เฮาส์และบ้านเดี่ยวมากกว่า
นายชาติชาย กล่าวว่า ภาพรวมสินเชื่อบ้านของธนาคารในไตรมาสแรกยังเติบโตได้ต่ำกว่าเป้า 20% โดยสามารถปล่อยสินเชื่อใหม่ได้เพียง 1 หมื่นล้านบาท จากเป้า 1.2 หมื่นล้านบาท เนื่องจาก ผู้ซื้อยังมีความกังวลต่อปัญหาน้ำท่วม แต่เชื่อว่าหลังจากไตรมาส 2 ยอดสินเชื่อจะทยอยปรับตัวดีขึ้น โดยเฉพาะในกลุ่มคอนโด มิเนียม จึงเชื่อว่าสินเชื่อทั้งปีจะยังเติบโตได้ตามเป้าที่ 8% หรือ 5 หมื่นล้านบาท 
นายฐากร ปิยะพันธ์ ผู้ช่วยกรรมการผู้จัดการใหญ่ ธนาคารกรุงศรีอยุธยา กล่าวว่า ข้อจำกัดจากผังเมืองใหม่จะส่งผลให้การก่อสร้างคอนโดมิเนียมในอนาคตทำได้ยากขึ้น ซึ่งจะกระทบต่ออุปทานในตลาด ทำให้ราคามีแนวโน้มปรับตัวสูงขึ้น อย่างไรก็ตาม ยังคงต้องไปศึกษารายละเอียดว่าการวัดความกว้างของพื้นถนนมีเกณฑ์ในการวัดอย่างไร หากรวมฟุตปาทด้วยพื้นที่ในตัวเมืองบางแห่งก็ยังสามารถสร้างได้ 
“ในเดือน ก.พ. เริ่มมีสัญญาณการก่อสร้างโครงการคอนโดมิเนียมเพิ่มขึ้นอย่างมีนัยสำคัญ ซึ่งน่าจะเป็นผลมาจากเรื่องผังเมือง ทำให้ผู้ประกอบการที่ซื้อที่ดินเก็บไว้ต้องเร่งพัฒนาโครงการ ราคาที่ดินตอนนี้แพงมากหากสร้างได้แค่ 8 ชั้น ไม่มีทางคุ้มทุน” นายฐากร กล่าว